మేరీ, నిఖత్‌ ఢీ డిసెంబర్‌లో..!
- భారత బాక్సింగ్‌ సమాఖ్య నిర్ణయం
న్యూఢిల్లీ : యువ బాక్సర్‌, తెలంగాణ తేజం నిఖత్‌ జరీన్‌కు న్యాయం జరిగింది!. 2020 టోక్యో ఒలింపిక్స్‌లో ప్రాతినిథ్యం వహించేందుకు తనకూ ఓ అవకాశం ఇవ్వాలని కోరిన నిఖత్‌ జరీన్‌ పట్ల భారత బాక్సింగ్‌ సమాఖ్య సానుకూల నిర్ణయం తీసుకుంది. గురువారం న్యూఢిల్లీలో జరిగిన బీఎఫ్‌ఐ (బాక్సింగ్‌ ఫెడరేషన్‌ ఆఫ్‌ ఇండియా) సమావేశంలో ఈ మేరకు నిర్ణయించినట్టు సమాచారం. ఈ సమావేశంలో బీఎఫ్‌ఐ ఆఫీస్‌ బేరర్లు సారు అధికారులు, సారు డైరెక్టర్‌ సందీప్‌ ప్రదాన్‌, క్రీడా మంత్రిత్వ శాఖ అధికారి, ఇద్దరు విదేశీ కోచ్‌లు హాజరయ్యారు. మహిళల 51 కేజీల విభాగంలో 2020 టోక్యో ఒలింపిక్స్‌కు భారత్‌ తరఫున ఎవరు ప్రాతినిథ్యం వహించాలనే విషయం ఆరు సార్లు వరల్డ్‌ చాంపియన్‌, దిగ్గజ బాక్సర్‌ మేరీకోమ్‌, వర్థమాన బాక్సర్‌ నిఖత్‌ జరీన్‌ ముఖాముఖి మ్యాచ్‌ ఫలితం ఆధారంగా తేల్చనున్నారు. డిసెంబర్‌ ఆఖరు వారంలో టోక్యో సెలక్షన్‌ ట్రయల్స్‌ ఉండే అవకాశం ఉందని బాక్సింగ్‌ సమాఖ్య వర్గాలు చెబుతున్నాయి. ఈ విషయాన్ని మేరీకోమ్‌, నిఖత్‌లకు త్వరలోనే అధికారికంగా తెలియజేయనున్నారు. పోటీపడే న్యాయమైన హక్కును అందించాలని నిఖత్‌ జరీన్‌ ఇటీవల కేంద్ర క్రీడా శాఖ మంత్రి కిరణ్‌ రిజుజుకు బహిరంగ లేఖ రాసిన సంగతి తెలిసిందే.
మీ స్నేహితులకు రికమెండ్ చెయ్యండి